送魯元翰少卿知衛州
作者：蘇軾
朝代：宋

paragraphs: 冗士無處著，寄身范公園。
桃李忽成陰，薺麥秀已繁。
閉門春晝永，惟有黄蜂喧。
誰人肯携酒，共醉榆柳村。
髯卿獨何者，一月三到門。
我不往拜之，髯來意彌敦。
堂堂元老後，亹亹仁人言。
憶在錢塘歲，情好均弟昆。
時於冰雪中，笑語作春溫。
欲飲徑相覓，夜開叢竹軒。
搜尋到篋笥，鮓醢無復存。
每愧烟火中，玉腕親炮燔。
別來今幾何，相對如夢魂。
告我當北渡，新詩侑清樽。
坡陀太行麓，洶湧黄河翻。
仕宦非不遇，王畿西北垣。
斯民如魚耳，見網則驚奔。
皎皎千丈清，不如尺水渾。
刑政雖首務，念當養其源。
一聞襦袴音，盜賊安足論。